ET Euroopa Liidu Teataja C 162/16

Nõukogu määruse (EÜ) nr 510/2006 (geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 162/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„LAKELAND HERDWICK”

EÜ nr: UK-PDO-0005-0891-06.09.2011

KGT ( ) KPN ( X )

1. Nimetus:

„Lakeland Herdwick”

2. Liikmesriik või kolmas riik:

Ühendkuningriik

3. Põllumajandustoote või toidu kirjeldus:

3.1. Toote liik:

Klass 1.1. Värske liha (ja rups)

3.2. Toote kirjeldus, mida punktis 1 esitatud nimetus tähistab:

Nimetusega „Lakeland Herdwick” tähistatakse puhast Herdwicki tõugu uttedest ja jääradest pärit, Cumbria maakonnas sündinud, kasvanud ja tapetud tallede ja lammaste rümpasid ja jaotustükke. See liha on peene tekstuuriga ja pehme ning selle maitse tugevneb aeglase kasvu ja pika karjatamisaja tulemusel. Värvuselt on liha roosa kuni tumeroosa – tavaliselt tumedam kui tasandikualade tarbetõugu loomade liha. Rasv on tihke, plastne ja valge.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

Herdwicki tõugu lambaid kasvatatakse Loode-Inglismaal Cumbria maakonnas Lake Districti piirkonna kesk- ja lääneosas asuvates mägitaludes ning karjatatakse selles piirkonnas asuvate Inglismaa kõrgeimate mägede nõlvadel, kus nad söövad kohalikke heintaimi, sh rohttaimed, kanarbik ja muud taimed, nagu mustikas. Olenevalt aastaajast söödetakse tapavalmeid tallesid ja uttesid rohu, heina või silo ja/või lisasöödaga. Lisasööt on kohalikku päritolu.

3.5. Tootmise erietapid, mis peavad toimuma määratletud geograafilises piirkonnas:

Kõik tootmisetapid peavad toimuma määratletud geograafilises piirkonnas. Lammas peab määratletud piirkonnas:

— sündima,

— kasvama,

— tapavalmiks saama,

— tapetud olema ja

— selle rümbale tuleb seal vajutada punkti 3.7 kohane logo.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Rümbal peab tarbimisse laskmisel olema logo „Lakeland Herdwick”, mis võimaldab toote ära tunda ja tagab selle päritolu. Liha tuleb märgistada tapamajas ja seda müüakse punktis 3.2 kirjeldatud jaotustükkidena. Logo „Lakeland Herdwick” pannakse rümba pinnale, et see jääks jaotustükkide välisküljele.

Pakendil peavad lisaks ELi graafilisele sümbolile ja sellega seotud andmetele ning seadusega ettenähtud teabele olema selges ja loetavas trükikirjas järgmised lisaandmed:

— nimetus „Lakeland Herdwick” ja märge „Protected Designation of Origin” ning

— tootja või pakendaja nimi, ärinimi ja aadress.

Rümbale märgitav logo „Lakeland Herdwick” on ovaalse kujuga, selle ülaossa on märgitud sõna LAKELAND ja alaossa HERDWICK ning nende vahel on trükitäht, mis tähistab asjaomast tapamaja.

4. Geograafilise piirkonna täpne määratlus:

Cumbria maakond

5. Seos geograafilise piirkonnaga:

5.1. Geograafilise piirkonna eripära:

Lake District kuulutati 1951. aastal rahvuspargiks ning nimetatud piirkonda ja selle ümbruskonda tähistatakse tavaliselt nimetusega „Lakeland”. Cumbria maakond moodustati 1970ndatel aastatel varasematest Cumberlandi ja Westmorlandi maakondadest ning Lancashire ja Yorkshire osadest.

Herdwicki tõugu lambad veedavad kogu aasta Inglismaa kõrgeimal ja ebatasaseimal maastikul, kus sajab ka kõige rohkem vihma. Neid karjatatakse Lake Districti piirkonnas asuvate Inglismaa kõrgeimate mägede nõlvadel, kus nad söövad kohalikke heintaimi, sh rohttaimed, kanarbik ja muud taimed, nagu mustikas. Kasvatuspiirkonna põhiosa on Lake Districti rahvuspargi lääne-ja keskosas.

Need maad on suures jaos aiaga piiramata mägikarjamaad, millest suure osa moodustab ka üldkasutatav maa. Herdwicki tõugu lambaid karjatatakse koos nende emadega ja seeläbi õpivad nad tundma, kus asub avatud mäenõlvadel nende kasvatajale kuuluv karjamaa, kohalike hulgas tuntud kui „heaf”. See keerukas süsteem toimib vaid siis, kui iga uus utepõlvkond õpib, kus nende karjamaa on. See süsteem on nii tähtis, et Herdwicki tõugu lambaid kasvatatavates taludes on sageli talu juurde kuuluv kari (nn landlord’s flock), st aretusuttedest tuumkari, kes on harjunud kasvatajale kuuluva karjamaaga ja on kogu lambakasvatusettevõtte alus. Sellise tuumkarja suurus erineb talude vahel, kuid moodustab üldjuhul umbes kolmandiku kogu karjast.

5.2. Toote eripära:

Herdwick on Cumbrias asuva Lake Districti piirkonna kesk- ja lääneosa kohalik lambatõug, keda peetakse eriliste geomorfoloogiliste ja kliimatingimustega kohanenud tõu musternäidiseks. Riigi lambakasvatajate ühingu trükise „British Sheep” 1998. aastal ilmunud 9. väljaandes kirjutati Herdwicki tõu kohta nii: „Seda oma olemuselt mägitõugu peetakse üldiselt vastupidavaimaks Suurbritannia tõuks, kes sobib oma kasvualadele suurepäraselt.”

Rümpade omadused

Talled on tapaajal 8–12kuused (võrdluseks: tasandikualade tarbetõugu tallesid võib tappa juba 4 kuuselt). Nende eluskaal on 28–40 kg ja tapakaal on 14–22 kg.

Herdwicki tõugu pöetud loomad (shearling) ja vanemad lambalihaks müüdavad loomade eluskaal võib olla üle 38 kg ja tapakaal 18 kg. Nimetusega „Lakeland Herdwick” tähistatud tallerümbad kuuluvad liha ja elusloomade liigitamise süsteemi EUROP kohaselt kategooriasse „O” ning sama nimetusega tähistatud pöetud loomade/lammaste rümbad kuuluvad kategooriasse „R”. Lambaliha saadakse tavaliselt üle 2 aasta vanusest loomast. Pöetud loom on tall, keda on esimest korda pöetud teisel eluaastal (vanuses 15 kuud kuni 2 aastat). Eluskaal Tapakaal Tavaline EUROPi kategooria Tall 28–40 kg 14–22 kg O Pöetud loom/lammas 38 kg 18 kg R

Nimetusega „Lakeland Herdwick” tähistatud liha on tuntud iseloomuliku maitse ja organoleptiliste omaduste poolest, mis tulenevad sellest, et loomadel lastakse Lake Districti mäenõlvadel asuvatel nõmmedel ja rohumaadel kaua kasvada. Liha on mahlakas, pehme ja maitseb rohkem ulukiliha moodi kui tavaline lambaliha. Bristoli Ülikooli toiduloomade uurimise osakonna professor J. D. WOODi teadusuuringust ilmnes, et lambaliha „Lakeland Herdwick” on maitse ja tekstuuri poolest tasandikuala tõugude lammaste lihast parem ning sisaldab kasulikke omega-3 rasvhappeid.

Nimetatud labaliha maitse eripära tõendas professor Wood põllumajandus-, kalandus- ja toiduministeeriumi tellimusel oktoobrist 1996 juunini 1997 tehtud uuringus „An investigation of flavours in meat from sheep grown slowly or more quickly on grass diets”. Uuringust selgus, et lihal on tavapäraste segatõugu tarbeloomade lihast parem maitse ja kõrgetasemelisemad organoleptilised omadused. Uuringu käigus leiti kinnitust ka varasematele tulemustele, et lambaliha sisaldab rohkem steariinhape ja α-linoleenhapet kui veise- ja sealiha. Ilmnes, et maitseomadused paranesid tänu sellele, et lamba lihases suurenes vanemaks saades polüküllastamata rasvhapete kogus. Järeldati, et lambaliha „Lakeland Herdwick” positiivseteks omadusteks on suurem üldine rasva- (lihaskiudude vaheline rasv) ja polüküllastamata rasvhapete sisaldus.

Selle lambatõu kasvatajatel on vaja ka piirkonna tasandikel asuvaid maid, et kasvatada lambaid toiduahela jaoks. Ka teatavad tasandikuala lambakasvatajad kasvatavad Herdwicki tõugu lambaid. Kuna uttesid peetakse peamiselt aretamiseks, pärineb enamik inimtoiduks mõeldud lambalihast „Lakeland Herdwick” oinastest (kohitsetud jäär) ja tiinestumata uttedest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Herdwicki tõugu lambaid peetakse Lake Districti eriliste geomorfoloogiliste ja kliimatingimustega kohanenud tõu musternäidiseks. Nimetusega „Lakeland Herdwick” tähistatud liha on tuntud iseloomuliku maitse ja organoleptiliste omaduste poolest, mis tulenevad sellest, et loomadel lastakse Lake Districti mäenõlvadel asuvatel nõmmedel ja rohumaadel kaua kasvada. Kogu lisasööt on kohalikku päritolu.

Sõna „Herdwick”, mille päritolu ulatub 12. sajandisse, tähendab lammaste karjamaad ja tuleneb ilmselt vanaskandinaavia keelsest sõnast „Herd-vic” (lambakasvatustalu). Lake Districtis tähistati selle sõnaga veel 17. sajandi lõpupoole väikest lambakasvatustalu, kuid 18. sajandiks tähistas see juba kindlalt lambatõugu.

Praegu peetakse Lake Districtis kaubanduslikel eesmärkidel umbes 50 000 Herdwicki tõugu lammast ligikaudu 120 põllumajandusettevõttes, millest osa kuulub pärandikaitse organisatsioonile National Trust. 1920ndatel aastatel investeeris Beatrix Potter (Pr Heelis) Peeter Pikk-kõrva lugudest saadud tulu sellesse, et ostis Lake Districtis ära talusid, mille aladel oli maa-arenduse või metsastamise oht. Neis püüdis ta taaselustada Herdwicki tõugu lammaste kasvatamise traditsiooni. Enne surma 1943. aastal jättis ta kõik oma talud organisatsioonile National Trust sooviga, et seal kasvatataks puhast Herdwicki tõugu lambaid.

Lambaliha „Lakeland Herdwick” serveeriti kuninganna Elizabeth II kroonimise puhul korraldatud õhtusöögil 1953. aastal.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://archive.defra.gov.uk/foodfarm/food/industry/regional/foodname/products/documents/lakeland-herdwick-pdo-111109.pdf

(1) ELT L 93, 31.3.2006, lk 12.